पलटी मारेंगे पासवान! उपेंद्र कुशवाहा के बाद ये हैं NDA से LJP के अलग होने के संकेत, जानें सियासी गणित  
उपेंद्र कुशवाहा आज महागठबंधन में शामिल हो सकते हैं.
रामविलास पासवान की पार्टी भी अलग होने के दे रही है संकेत.
बिहार की सियासत में इसका खासा असर पड़ सकता है.
लोकसभा चुनाव 2019 (Lok Sabha Election 2019) का मैदान सजने लगा है और अब पार्टियां अपनी-अपनी सियासी गणित का समीकरण ठीक करने में जुट गई हैं. लोकसभा चुनाव से ठीक पहले एक ओर जहां विपक्ष एक होकर राष्ट्रीय स्तर पर महागठबंधन की कवायदों में जुटा है, वहीं एनडीए को एक बाद एक झटके मिल रहे हैं. बिहार में एनडीए के प्रमुख घटक दलों में से एक यानी उपेंद्र कुशवाहा  (Upendra Kushwaha) की पार्टी रालोसपा (RLSP) ने झटका दे दिया है और अब राजद के साथ महागठबंधन का हिस्सा बनने को तैयार है. वहीं चुनावी मौसम वैज्ञानिक के तौर पर सियासी गलियारों में मशहूर रामविलास पासवान (Ramvilas Paswan) भी अब सियासी गुना-गणित लगाने में जुट गए हैं और सूत्रों की मानें तो लोजपा भी बीजेपी को झटका दे सकती है. यही वजह है कि उनकी पार्टी ने भी अब एनडीए में बीजेपी से प्रेशर पॉलिटिक्स करना शुरू कर दिया है. दरअसल, उपेंद्र कुशवाहा के एनडीए से अलग होने के बाद लोजपा ने भी अपने बगावती सुर दिखा दिया है. सूत्रों की मानें तो रामविलास पासवान के बेटे और सासंद चिराग पासवान ने बीजेपी को स्पष्ट तौर पर किसानों और गरीबों के लिए कुछ करने को लेकर अल्टीमेटम दिया है और मुद्दों की राजनीतिक करने को कहा है. 
अब पासवान की पार्टी की BJP से नई मांग- हमें झारखंड और यूपी में भी सीट दें, वहां भी है हमारा वोटबैंक
अगर यह कहा जाए कि उपेंद्र कुशवाहा की पार्टी रालोसपा (RLSP) के NDA से अगल होने के बाद राजग में एक और फूट के संकेत दिख रहे हैं, तो कतई गलत नहीं होगा. क्योंकि चिराग पासवान ने खुद कहा है कि उन्होंने मंगलवार को जो ट्वीट किया है, वह काफी सोच समझकर किया है. दरअसल, सम्मानजनक सीटों को लेकर लोक जनशक्ति पार्टी के सांसद और रामविलास पासवान के बेटे चिराग पासवान  ने भाजपा को चेतावनी देते हुए कहा कि टीडीपी और रालोसपा के एनडीए से जाने के बाद अब एनडीए गंठबंधन नाजुक मोड़ से गुजर रहा है. ऐसे समय में भारतीय जनता पार्टी गठबंधन में फ़िलहाल बचे हुए साथियों की चिंताओं को समय रहते सम्मान पूर्वक तरीक़े से दूर करे.
चिराग पासवान ने BJP को चेताया तो उपेंद्र कुशवाहा बोले- हम तो NDA से बाहर आ गए, आप भी आ जाइए
चिराग पासवान ने एक और ट्वीट कर स्पष्ट कर दिया कि एनडीए में बीजेपी और उनकी पार्टी के बीच खींचतान की वजह सीट शेयरिंग ही है. क्योंकि चिराग पासवान ने ट्वीट में कहा कि सीटों को लेकर अभी तक कोई ठोस बातचीत नहीं हुई है. उन्होंने ट्वीट किया- गठबंधन की सीटों को लेकर कई बार भारतीय जनता पार्टी के नेताओ से मुलाक़ात हुई परंतु अभी तक कुछ ठोस बात आगे नहीं बढ़ पायी है. इस विषय पर समय रहते बात नहीं बनी तो इससे नुक़सान भी हो सकता है.'
इसके अलावा, बिहार एनडीए में खींचतान को इससे भी समझा जा सकता है कि रामविलास पासवान की पार्टी लोक जनशक्ति पार्टी ने भाजपा से मांग की है कि उन्हें झारखंड और यूपी में सीटें दी जाएं. पार्टी के प्रमुख रामविलास पासवान के भाई पशुपति पारस ने कहा 'हम लोग वही मांग रहे है जिन पर हमारा अधिकार है. हम लोग एनडीए के ईमानदार पार्टनर हैं. हम उतनी ही सीटें मांग रहे हैं, जितनी पर साल 2014 में चुनाव लड़े थे. हमें झारखंड और उत्तर प्रदेश में सीटें चाहिएं, क्योंकि हमारा वोटबैंक इन राज्यों में भी है. समय निकला जा रहा है. हम चाह रहे हैं कि अमित शाह इस पर 31 दिसंबर तक फैसला करें. हम चाहते हैं कि भाजपा गठबंधन की पवित्रता बनाए रखे.'
हालांकि, रालोसपा प्रमुख उपेंद्र कुशवाहा भी चाहते हैं कि लोजपा एनडीए से अलग हो जाए और उनके साथ महागठबंधन का हिस्सा हो जाए. हालांकि, ऐसी खबर है कि कुशवाहा आज दिल्ली में महागठबंधन में शामिल होने के फैसले का ऐलान कर सकते हैं. बताया जा रहा है कि राजद नेता तेजस्वी यादव, हिन्दुस्तानी अवाम मोर्चा के जीतन राम मांझी और कांग्रेस के एक प्रतिनिधि की मौजूदगी में एक प्रेस कांफ्रेंस कर कुशवाहा महागठबंधन में शामिल होने का ऐलान कर सकते हैं. विपक्षी नेता शरद यादव भी कार्यक्रम में शामिल हो सकते हैं.
बुधवार को लोजपा को रालोसपा प्रमुख उपेंद्र कुशवाहा ने एनडीए से अलग होने की सलाह दी. राष्ट्रीय लोक समता पार्टी के अध्यक्ष उपेंद्र कुशवाहा ने चिराग पासवान को सलाह देते हुए कहा है, 'लोक जनशक्ति पार्टी को जल्द से जल्द एनडीए गठबंधन से अलग हो जाना चाहिए. ये लोग छोटी पार्टियों को बर्बाद कर देते हैं. हम तो बाहर आ गए. अच्छी बात यह है कि यह बात लोजपा को भी समझ आ रही है.'